**E L Ő T E R J E S Z T É S**

**Szombathely Megyei Jogú Város Közgyűlése Szociális és Lakás Bizottságának 2021. szeptember 29-i ülésére**

**Tájékoztató a hajléktalan ellátás elhelyezésével kapcsolatos korábbi elképzelésekről, valamint a Családok Átmeneti Otthonának működéséről**

1. Szombathelyen a hajléktalan emberek szociális ellátása jelenleg a Fogyatékkal Élőket és Hajléktalanokat Ellátó Közhasznú Nonprofit Kft. szombathely, Zanati út 1. szám alatti, illetve 2022. augusztus 31-ig a Szombathely, Kolozsvár utca 27. szám alatti telephelyén valósul meg.

Szombathely, Zanati út 1. szám alatti telephelyen az alábbi szolgáltatások biztosítottak:

* Utcai szociális szolgálat I.-II.
* Hajléktalanok nappali melegedője
* Hajléktalanok átmeneti szállása
* Hajléktalanok éjjeli menedékhelye
* Körzeti orvosi rendelő

A telephely szomszédos épületében, a Szombathely, Sas utca 1. szám alatt található a szervezet közfoglalkoztatási részlegének központja, amely a napi teendők, illetve a közös ügyfélkör kapcsán szoros együttműködésben áll a Zanati út 1. szám alatt működő szolgáltatásokkal. Az épületek udvarán parkoló, valamint 6 db fém konténer helyezkedik el, amelyek tároló funkciót látnak el.

A Hajléktalanszállóra vonatkozó napi ellátotti adatok a következők:

* átmeneti szállás lakója 86 fő,
* éjjeli menedékhelyet igénybevevő 25 fő,
* nappali melegedőt igénybevevő 40 fő,
* kiléptető lakásban 42 személy lakik, közülük legalább 20 fő napi szinten bejár a szállóra ügyei intézése miatt (élelmiszer, postai, adminisztratív ügyek)
* az utcai szolgálat naponta 2-3 főt visz be orvosi ellátás, bejelentés, tovább utaztatás kapcsán.

Fentiek alapján a szállón napi szinten (nem krízis időszakban) hozzávetőlegesen 170-175 fő ellátott fordul meg. Krízisidőszakban, amely a november 1. utáni téli időszakot jelenti, az éjjeli menedékhelyet igénybevevők száma 20 fővel megemelkedik, így krízisidőszakban 195-200 fő napi jelenléttel lehet számolni az intézményben.

A szombathelyi hajléktalanokról összességében elmondható, hogy túlnyomó részük igénybe veszi az intézményi ellátórendszert. Az utcán, illetőleg más, nem lakás céljára szolgáló helyiségben élők száma átlagosan 20-25 fő.

A hajléktalan ellátás elhelyezésére vonatkozó törekvések:

1. A hajléktalan ellátás áthelyezésének lehetséges helyszíneként a Szombathely, Sági utca 3/A. szám alatti ingatlan merült fel elsőként, még 2016-ban. Mivel az elvégzett zajterhelés vizsgálatok kedvezőtlen eredményt hoztak a területen, így a hajléktalan emberek ellátását biztosító intézmény nem helyezhető el az ingatlanon.
2. Szombathely Megyei Jogú Város Oktatási és Szociális Bizottságának 2016. december 14-i ülésén a vizsgált Sági utca 3/A. szám alatti ingatlan helyett a Szombathely, Szent Gellért utca 4. számalatti, önkormányzati tulajdonban lévő ingatlan került fókuszba, mint lehetséges helyszín. Az ingatlan hajléktalan ellátással kapcsolatos hasznosításának lehetősége nagyfokú társadalmi ellenállást hozott, a szálló említett területre történő áthelyezése ellen aláírásgyűjtés indult.
3. Szombathely Megyei Jogú Város Közgyűlése 2018. június 25-i ülésén ismét napirendre tűzte az ellátórendszer átgondolását, lehetséges további helyszín ekkor nem került megjelölésre, azonban arról született döntés, hogy valósuljon meg egy érzékenyítő program a szociális ellátórendszert igénybe vevő kliensekről, tekintettel arra, hogy a társadalom jelentős része velük szemben sztereotípiákkal terhelten gondolkodik. Vagyis cél az előítéletek leküzdése, a valós, meglévő, de kezelhető problémák megoldása. Ennek megfelelően került sor egy érzékenyítő program kidolgozására, beemelve ide a már működő gyakorlatokat.
4. Szombathely Megyei Jogú Város Közgyűlése Oktatási és Szociális Bizottsága a 2018. december 4-i ülésén megtárgyalta az érzékenyítésről szóló programot, a 2019. februári ülésén pedig elfogadta a program részletes költségvetését. A megvalósításhoz szükséges forrás azonban nem került be a költségvetésbe.
5. Szombathely Megyei Jogú Város Közgyűlése a 2021. augusztusi ülésén a 76/2021. (VIII.2.) Kgy. számú határozatával döntött arról, hogy a hajléktalan otthon ellátás típust 2022. szeptember 1. napjától ellátási szerződés keretében a Magyarországi Evangélikus Egyház lássa el. Egyidejűleg döntött a Szombathely, Kolozsvár utca 27. szám alatti ingatlan értékesítéséről.

A hajléktalan ellátás elhelyezésével kapcsolatos korábbi törekvések tapasztalatait figyelembe véve, az elhelyezésre vonatkozó szakmai koncepció kialakítása során az alábbiak figyelembevétele javasolt:

1. A szükséges társadalmi támogatottság elérése érdekében a FÉHE Nonprofit Kft.-vel együttműködve érzékenyítő program bevezetése indokolt.

- a 169/2018. (VI. 25.) kgy. számú döntés értelmében az Oktatási és Szociális Bizottsága a 347/2018. (XII.04.) OSzB. sz. határozatával jóváhagyta a cselekvési tervet, amely az érzékenyítő programok megvalósítása érdekében szükséges intézkedések megtételéről szól. A program a Bizottság 16/2019. (II.27.) OSzB. számú határozata alapján 5 582 140,- Ft összeg költségvetési forrás rendelkezésre állása esetén valósulhat meg.

1. Az ellátás igénybevételének szempontjából az egyik legmeghatározóbb feltétel a megfelelő helyszín megtalálása.

- szükséges a korábbi elképzelésekben szereplő helyszínek ismételt megvizsgálása, továbbá új lehetséges helyszínek átgondolása.

1. A hajléktalan otthoni ellátási forma jövőbeni elhelyezése ismeretben szükséges a Közgyűlés által 2020. október 29-én elfogadott szociális központ létrehozására vonatkozó koncepció újragondolása.
2. A Vas Megyei Kormányhivatal Gyámügyi és Igazságügyi Főosztály Szociális és Gyámügyi Osztálya 2020. szeptemberében a Szombathely Megyei Jogú Város Önkormányzata által fenntartott Pálos Károly Szociális Szolgáltató Központ és Gyermekjóléti Szolgálat telephelyeként működő VIII. számú Szakmai Egység (Családok Átmeneti Otthona) működésének hatósági ellenőrzése ügyében felszólította az Önkormányzatot, hogy a tárgyi feltételeket érintő hiányosságok megszüntetése, a szükséges felújítási-, karbantartási munkálatok elvégzése, a gyermekjóléti intézményben élő gyermekeket veszélyeztető körülmények felszámolására készítsen intézkedési tervet.

A lakóingatlan jellemzői

A Családok Átmeneti Otthona Szombathely, Paragvári u. 86. szám alatti lakóépület földszintjén működik. Az önkormányzat tulajdonában lévő ingatlanban található összesen 90 db önkormányzati tulajdonú lakásból jelenleg 89 db lakott. Az ingatlan környezetének szennyezése, a szemetelés, a rongálás megelőzése érdekében 2015. év végén egy 360 fokban forgatható kamera az épület előtt lévő villanyoszlopra került elhelyezésére, amely Szombathely Megyei Jogú Város Közterület-felügyeleténél kiépített központba közvetíti a képet. A házban a SZOVA Nonprofit Zrt. által foglalkoztatott házfelügyelő dolgozik, aki a nap nagy részében az épületben tartózkodik, segítségével a problémák jelentős részét sikerül a helyszínen, rövid időn belül megoldani. A békés egymás mellett élésnek nem megfelelő magatartás tanúsítása miatt 2020. évben 5 panaszbejelentés érkezett a SZOVA Nonprofit Zrt-hez a lakóingatlan vonatkozásában. A panaszbejelentések az ingatlanban élőktől érkeztek az ott lakókkal kapcsolatban. A bejelentések a gyakran késő estig tartó hangoskodásra, zenehallgatásra vonatkoztak, amellyel zavarták a környezetükben élők pihenését, nyugalmát. A kezelő munkatársai a bejelentéseket követően a rendelkezésükre álló eszközökkel megtették a szükséges intézkedéseket. Rendőrségi intézkedésekre a lakók személyes konfliktusai miatt került sor.

Az elmúlt évek tapasztalata azt mutatja, hogy az intézményben élő családok a gondozási tevékenység ellenére sem képesek az intézményi jogviszonyuk megszűnését követően a lakhatásuk önálló megoldására, ezért az önkormányzat biztosít részükre bérlakást, több esetben a szóban forgó lakóépület bérlakásaiban.

A megfogalmazott rövid távú intézkedési terv keretében az épület állagára vonatkozó problémákkal kapcsolatban a SZOVA Nonprofit Zrt. gondoskodott az alábbi munkálatok elvégzéséről:

* az épület lépcsőházának festéséről a földszinttől az első emeletig,
* a babakocsi tároló festéséről, a helyiség ajtólapjának pótlásáról,
* a lépcsőházi fémszerkezetek és korlátok mázolásáról az első emeletig,
* a hiányzó és meglazult hidegburkolatok pótlásáról az első emeletig,
* a postaládák ajtajainak kiegyengetéséről, egységes szürke színre mázolásáról,
* a törött bejárati ajtóüveg, valamint a törött ablaküvegek cseréjéről.

Hosszú távú intézkedési terv

Szombathely Megyei Jogú Város a gyermekek védelméről és gyámügyi igazgatásról szóló 1997. évi XXXI. törvény rendelkezéseinek megfelelően családok átmeneti otthonát köteles működtetni. Kötelezettségének jelenleg a Szombathely, Paragvári u. 86. szám alatti önkormányzati tulajdonú ingatlanban tud eleget tenni. A két ellátási típus szakmai szempontból, az ellátást igénybe vevőkkel való szakmai tevékenység alapján elkülönül. A fizikai elkülönülés érdekében szükséges megvizsgálni az ilyen típusú gyermekjóléti intézmények területi elhelyezkedésének országos gyakorlatát, az ellátás működési feltételrendszerének tekintetében egyéb szereplők, egyházi, civil szervezetek bevonásával megvalósuló együttműködés lehetőségét. Szükséges átgondolni a jó gyakorlatoknak a helyi sajátosságok figyelembevételével a szombathelyi gyakorlatba történő átültetését.

Fentiek figyelembevételével, hosszú távú intézkedésként 2021. december 31. napjáig szakmai javaslat kerül megfogalmazásra.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. szeptember „ ”.**

**/: Dr. Czeglédy Csaba :/**

**HATÁROZATI JAVASLAT**

**......./2021. (IX. 29.) SzLB sz. határozat**

1. A Szociális és Lakás Bizottság a hajléktalan ellátás elhelyezésével kapcsolatos korábbi elképzelésekről, valamint a Családok Átmeneti Otthonának működéséről szóló tájékoztatót megtárgyalta és az abban foglaltakat tudomásul veszi.
2. A Bizottság felkéri a bizottság elnökét, hogy a hajléktalan ellátás, valamint a Családok Átmeneti Otthona elhelyezésével kapcsolatos szakmai javaslatát terjessze a Bizottság elé.

**Felelősök:** Dr. Czeglédy Csaba, a Szociális és Lakás Bizottság elnöke

/a végrehajtás előkészítéséért:

Szentkirályi Bernadett, a Lakás Iroda vezetője/

**Határidő:** 1. azonnal

1. 2022. január 31.